Koordinatės: 55°54′4.889″ š. pl. 25°0′2.729″ r. ilg.﻿ / ﻿55.90135806°š. pl. 25.00075806°r. ilg.﻿ / 55.90135806; 25.00075806

|  Palėvenėlės Švč. Mergelės Marijos bažnyčia |
| --- |
|  |
| **Vyskupija** | Panevėžio |
| **Dekanatas** | Kupiškio |
| **Savivaldybė** | Kupiškio rajonas |
| **Gyvenvietė** | Palėvenėlė |
| **Adresas** | Lėvens g. 1 |
| **Statybinė medžiaga** | mūras |
| **Pastatyta** | 1803 m. |

 *Kitos reikšmės – Švč. Mergelės Marijos bažnyčia.*
**Palėvenėlės Švč. Mergelės Marijos bažnyčia** – bažnyčia, stovinti Palėvenėlės kaime, Lėvens dešiniajame krante, prie kelio į Alizavą. Klasicistinė, su baroko elementais. Parapija vadinama Palėvenėlės Švč. Mergelės Marijos Nekalto Prasidėjimo parapija.

Istorija
--------

1769 m. pastatyta medinė koplyčia. Jai sudegus, dvaro savininkas Kazimieras Moigis 1803 m. pastatė mūrinę bažnyčią. 1851 m. pradėtos rašyti metrikų knygos. 1864–1904 m. Palėvenėlėje kunigavo Domininkas Šafronas, 1917–1920 m. – teologijos ir filosofijos mokslų daktaras Simonas Šultė (abu palaidoti šventoriuje).

1910 m. bažnyčia suremontuota, primūryta zakristija. Per Pirmąjį pasaulinį karą apdaužyta. Po karo suremontuota, pristatyta zakristija. Iki 1926 m. Palėvenėlė buvo Kupiškio parapijos filija.

1923–1926 m. filialistas Stanislovas Baltrimas atnaujino bažnyčią, perdengė stogą, baigė statyti ūkinius trobesius, išrūpino Palėvenėlei parapijos teises. Pirmasis klebonas Antanas Pauliukonis 1926–1929 m. išdažė bažnyčią, perdengė varpinę. Klebonas Kazimieras Pukenis 1932–1935 m. įsigijo bažnytinio inventoriaus, išmūrijo tvartą, klojimą. 1941–1947 m. klebonavo Bronius Jareckas. Jis atstatė per karą nuverstus bokštelius, 3 altorius, apdengė klebonijos stogą.

Architektūra
------------

Palėvenėlės bažnyčia
Bažnyčia klasicistinė, su baroko elementais, halinė (18,8 × 10,3 m), vienanavė, su 2 bokšteliais. Įrengti 3 altoriai. Šventorius apjuostas akmens mūro tvora. Priešais pagrindinį bažnyčios fasadą – iš plytų pastatyti santūrių formų varpinė–vartai (pastatyti 1803 m.), baltai tinkuoti ir įjungti į šventoriaus tvorą. Keturšlaitį stogą remia keturkampiai stulpai. Pagrindinio fasado stulpai sujungti segmentine arka. Pastogėje – klasicistinis kelių traukų karnizas.

Palėvenėlės bažnyčios varpinė
Palėvenėlės bažnyčia minint Lietuvos atkūrimo šimtmetį 2018 m.

Paminklo apsauga
----------------

1992 m. Palėvenėlės Švč. Mergelės Marijos bažnyčios statinių kompleksas įrašyta į Kultūros vertybių registrą (u. k. 1490 Archyvuota kopija 2016-11-19 iš Wayback Machine projekto.). Kompleksą sudaro:

* Palėvenėlės Švč. Mergelės Marijos bažnyčios statinių komplekso Švč. Mergelės Marijos bažnyčia (u. k. 23623 Archyvuota kopija 2016-11-19 iš Wayback Machine projekto.) ;
* Palėvenėlės Švč. Mergelės Marijos bažnyčios statinių komplekso vartai-varpinė (u. k. 23624 Archyvuota kopija 2016-11-19 iš Wayback Machine projekto.)

2005 m. kompleksas pripažintas valstybės saugoma kultūros vertybe.

Išnašos
-------

1. ↑

Nuorodos
--------

* Parapijos svetainė Archyvuota kopija 2008-10-09 iš Wayback Machine projekto.
* Palėvenėlės Švč. Mergelės Marijos bažnyčia
* Palėvenėlės Švč. Mergelės Marijos bažnyčios panoraminių fotografijų katalogas

Literatūra
----------

Kupiškio, Palėvenės ir Palėvenėlės bažnyčių varpai ir skambinimas jais